Sonja Mikkelsen (S), 1998-04-16:
Allerførst vil jeg gerne takke fru Margrete Auken for omsorgen for metroprojektet og i øvrigt også for forligspartierne.
Det er jo altid rart, at der er nogle, der føler omsorg for opgaverne.
Noget af debatten her har ligesom givet det billede, at regeringen og regeringspartierne - i hvert fald Socialdemokratiet - måske har den opfattelse, at der ikke skulle være problemer i det her projekt.
Det er der jo aldrig nogen, der har lagt skjul på at der er.
Der er i høj grad problemer, men det er ikke uventede problemer, og det er ikke problemer, der ikke er lavet en plan for løsningen af, og det er det afgørende.
Det afgørende er ikke, om der er problemer; det afgørende er, om det er problemer, der ikke kan løses.
Det synes jeg der er meget stor forskel på, og når jeg som ny trafikminister har dykket ned i denne sag og netop har overtaget opgaven fra Finansministeriet, har det faktisk været meget vigtigt for mig at observere, om den måde, man har organiseret denne opgave på, om den proces, der nu er sat i gang, er tillidsskabende, er i orden, og om den har den rette form til også at kunne gennemføre projektet og dermed løse de problemer, som projektet hele vejen igennem vil have, for det er et stort, kompliceret projekt, som selvfølgelig rummer problemer i sig, der skal løses i en fremadskridende proces.
Sådan som jeg ser projektet og den måde, det er tilrettelagt på, nærer jeg ikke den uro, som hr. Arne Melchior gav udtryk for.
Til gengæld vil jeg sige, at både regeringen og trafikministeren vil være meget vågne over for det her projekt og konstant holde øje med, at man fastholder fokus, og at man får løst problemerne succesfuldt hen ad vejen, sådan som det ligger i processen.
Det er utrolig vigtigt, og det vil jeg gerne holde fast i. Men jeg har tillid til, at den organisering, der er tilrettelagt med inddragelse af både udenlandsk ekspertise og rådgivende ingeniører her fra landet, gør, at vi kan få gennemført projektet på et troværdigt grundlag.
Det er
COWIconsult som rådgivende firma, der på vegne af Ørestaden laver det opfølgende arbejde på projektet.
I forbindelse med, at det rådgav omkring kontrakternes indgåelse, er det nu også med til at føre tilsyn med, at kontrakterne rent faktisk gennemføres, og med til at påpege problemer.
De problemer bliver løst.
Man tager ikke næste skridt, før problemerne er løst, så man hele tiden kan bygge ovenpå og gøre projektet færdigt på en solid måde.
Ørestadsselskabet er tilrettelagt på den måde.
Ved siden af har vi Jernbanetilsynet, som hele tiden skal forholde sig til det sikkerhedsmæssige omkring hele projektet.
Til det har man også inddraget uafhængige eksperter, assessorer, to virksomheder fra udlandet, som har ekspertise inden for det område. Der er altså her tilrettelagt en proces, som har det sigte at løse problemerne hen ad vejen, og det må man gøre, når man har et stort projekt.
Man kan ikke have løst det hele på forhånd.
Det er simpelt hen en del af arbejdet med projektet at løse de problemer, man har kunnet forudse, og opstår der uforudsete problemer undervejs, skal de også kunne løses i den organisation, man har valgt til opgaven, og det har jeg tillid til kan lade sig gøre.
Regeringen har absolut ingen interesse i, at det her projekt ikke bliver en succes, at det ikke bliver gennemført som en succes.
Derfor har regeringen og i særdeleshed trafikministeren en vital interesse i, at det her projekt ikke kører af skinnerne.
Regeringen modtager gerne hjælp fra Folketinget i den sammenhæng.
Jeg vil gerne bede om, at det ikke er en hjælp, der alene tjener til at forsinke processen, vi får, men den rette hjælp til at få projektet helskindet igennem til gavn
Det vil forsinke processen.
Der er løbende koblet uvildige eksperter på, som følger projektet, og som hele tiden kan hejse advarselssignaler, hvis der er grund til det.
Vi kan følge med i, om projektet skrider frem i den takt og orden, som det har været forudsat i de kontrakter, der er indgået.
Vi kan skride ind, i det omfang vi ser, at det ikke sker, men sådan som regeringen ser det, er der ikke behov for yderligere uvildige undersøgelser på nuværende tidspunkt.
Jeg tager måske mere debatten i dag som et udtryk for, at der ikke er det fælles videngrundlag, som det kunne være ønskværdigt at have på dette område, og derfor vil jeg meget hurtigt sikre, at vi får tilrettelagt en informationsmåde i forhold til Folketinget og især i forhold til Folketingets Trafikudvalg, sådan at alle kan følge med i, hvad det er for tekniske løsninger, der vælges hen ad vejen til de enkelte problemstillinger, og hvad det er for en økonomisk udvikling, der er for projektet.
Holder vi os inden for de forudsatte rammer
Er der ting i de eksterne økonomiske faktorer, der gør, at projektet må vurderes anderledes?
Er der ting internt i projektet, der gør, at der er risiko for, at tingene skrider økonomisk?
De informationer vil jeg gerne sikre at Folketinget også får i fremtiden især i Folketingets Trafikudvalg, og det samme gælder selvfølgelig i forhold til tidsplanlægningen.
Så skal jeg lige se, om der er nogen konkrete spørgsmål, som jeg yderligere skal have svaret på.
Ministeren kommer gerne den ene gang efter den anden i Trafikudvalget og drøfter denne sag og forsyner gerne Trafikudvalget med alle de informationer, Trafikudvalget ønsker om det her område.
Det skal der aldrig være nogen som helst tvivl om, så for mig er det i virkeligheden ikke nogen trussel, men vil være en kærkommen lejlighed til at drøfte sagen med Trafikudvalget.
Jeg håber, at jeg har svaret så imødekommende på De Konservatives krav, at også hr. Brian Mikkelsen er tilfreds på nuværende tidspunkt, og så må vi selvfølgelig se, hvad der kommer ud af den åbenhed, som trafikministeren står og lover.
Jeg er fuldstændig klar over, at det selvfølgelig vil blive fulgt med interesse i fremtiden.
Men ellers er jeg ganske enig i nogle af de perspektiver, som hr. Brian Mikkelsen nævnte i sin indledning, for det her projekt.
Jeg ved godt, at det i øjeblikket giver en masse bøvl for københavnerne, men jeg er ikke i tvivl om, at når projektet er gennemført succesfuldt, bliver københavnerne også glade for det, som vi her stabler på benene i deres undergrund. Jeg tror ikke, der var yderligere ting på nuværende tidspunkt, men ellers får vi jo en anden runde, hvis det er sådan, at der er interesse for det.